text: Skrukke Annika flyder i tomme æggeskaller – intet nyt om Tommy
  27 april 2017 kl. 06.13
  Annika har snart ventet på Tommy i en måned. En stribe af ubefrugtede æg tyder dog på, at hunstorken er ved at blive utålmodig. 
  Annika har i skrivende stund lagt syv æg, siden hun landede i Smedager den 2. april. Det bliver dog ikke mange nye storke, der banker sig gennem æggeskallerne foreløbig. Annikas mage, Tommy, er nemlig ikke hjemvendt endnu, så æggene er ubefrugtede.
  - Tommy kom tilbage på denne dag for to år siden. Det seneste, han er kommet tilbage, var den 30. april, så det er ikke for sent. Det er bare usædvanligt, at Annika har lagt så mange ubefrugtede æg. Det tyder på, at hun er meget skruk, siger Jess Frederiksen, storkene.dk
  Onsdag blev en ny stork opdaget ved Rødekro, men Jess Frederiksen afviser, at der er tale om Tommy.
  - Den nye stork er afmærket på en helt anden måde end Tommy. Det kan være en unge fra en af de forrige årgange, men vi ved det ikke, siger Jess Frederiksen.
  Jess Frederiksen oplyser, at Annika kan tåle at være skruk lidt endnu, men æggene helst skal befrugtes inden den 10. maj. Derefter bliver det svært at gøre ungerne flyveklar til vinteren.
  